text: [{"text_idx": "#000002", "text": "Ngat peungunjo\u0302ng seunang bak teumpat nyan, lado\u0302m jambo\u0302 geupeugo\u0308t ngo\u0308n cuko\u0302p go\u0308t geutamah tutue\u0308 ngo\u0308n taman-taman. Rame\u0300 that ureue\u0308ng jak keunan geujak mita ange\u0300n sira geukeumalo\u0308n umbak jie\u0301k-tro\u0302n bak bine\u0300h lao\u0302t. Teumpat tamasya nyan rame\u0300 dum teuka ureue\u0308ng dari meubagoe\u0308 da\u2019irah geupeuhabe\u0301h masa akhe\u0301 peukan ngo\u0308n keuleuargageuh na cit nyang jak deungo\u0308n ngo\u0308n."}, {"text_idx": "#000003", "text": "Jinoe\u0308, lao\u0302t nyan ka rame\u0300 ureue\u0308ng nyang teuka keunan, na dari luwa da\u2019irah pue\u0308 lom ureue\u0308ng dalam. Pante\u0301 nyan pih ka rapi dan geutata ngo\u0308n lagak."}, {"text_idx": "#000004", "text": "Meunyo\u0308 meuheut jak u pante\u0301 Lanco\u0302k, jeue\u0308t neujak ro\u0308t jalan Me\u0300dan-Banda Ace\u0300h,lheue\u0308h nyan neuwe\u0301t ro\u0308t jalan geunire\u0300ng Lapangan Bayu nyang pah di keue\u0308 ganto\u0302 Keucamatan Syamtalira Bayu. Neuiko\u0302t laju jalan nyan hingga abe\u0301h sampe\u0301 tro\u0302h bine\u0300h lao\u0302t nyan."}, {"text_idx": "#000005", "text": "Lao\u0302t nyan aman cit bagi ureue\u0308ng hawa manoe\u0308 atawa meulangue\u0308-langue\u0308. Inan na cit geupeuse\u0300wa ban unto\u0302k meulangue\u0308."}, {"text_idx": "#000006", "text": "Inan na cit ureue\u0308ng nyang jak keumawe\u0301 bak bine\u0300h lao\u0302t nyan, na nyang tro\u0302h dari luwa da\u2019irah atawa ureue\u0308ng dalam nyang keumawe\u0301 inan sira geupeurasap peumandangan lao\u0302t nyan. Meunyo\u0308 neujak keunan hana neuba kawe\u0301 tapi meuheut neuk keumawe\u0301, teunang, inan na cit teumpat bak geupeuse\u0300wa kawe\u0300 nyang leungkap seureuta umpeue\u0308n pih na inan. Inan murah that geupeuse\u0300wa, mulai yum Rp.5.000 sampe\u0301 Rp. 10.000 teugantung dari tipe alat kawe\u0301 nyang neuk se\u0300wa."}, {"text_idx": "#000007", "text": "Sinan, droneuh akan meurasa laneun bak neudeungo\u0308 su umbak ngo\u0308n lantunan musik. Seulae\u0301n neunikmati peumandangan lao\u0302t, inan na cit geuseudia kuliner nyang mangat-mangat meuteunte\u0300e\u0308, lage\u0300e\u0308 Mi Bie\u0308ng, Udeue\u0308ng ngo\u0308n Tirom."}]